Nafarroako Parlamentuko Mahaiak, 2021eko urtarrilaren 25ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Nuria Medina Santos andreak aurkeztutako galdera, Espainiako Gobernuaren Mendekotasuna Artatzeko Planari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2021eko urtarrilaren 25ean

Lehendakaria: Unai Hualde Iglesias

GALDERAREN TESTUA

Nafarroako Alderdi Sozialista talde parlamentarioari atxikita dagoen Nuria Medina Santos andreak, Legebiltzarreko Erregelamenduan ezarritakoaren babesean, honako galdera hau egiten du, Nafarroako Gobernuko Eskubide Sozialetako kontseilariak 2021eko urtarrilaren 28ko Osoko Bilkuran ahoz erantzun dezan:

Espainiako Gobernuak mendekotasuna artatzeko talka-plan bat adostu berri du autonomia-erkidegoekin. Plan horren xedea da Mariano Rajoyk onetsitako 20/2012 Errege Lege-dekretuaren bidez ezarritako murrizketak leheneratzea eta mendekotasunerako arreta ongizate-estatuaren laugarren zutabe gisa finkatzea.

Akordio hori dela eta, hona gure galdera:

Zer eragin du Nafarroan Espainiako Gobernuak adostu berri duen Mendekotasuna Artatzeko Planak?

Iruñean, 2021eko urtarrilaren 21ean

Foru parlamentaria: Nuria Medina Santos